stanford-oval/wikipedia huggingface dataset:
דיזנגוף סנטר
פעילויות ואירועים > פעילות חברתית וקיימות

דיזנגוף סנטר הוא המרכז המסחרי הראשון הפועל לקראת ניהול סביבתי. החברה לניהול של דיזנגוף סנטר החליטה לישר קו עם נהלים ותקנים סביבתיים ועם מגמות בתחום השיפוץ הירוק שטרם נכללו ברגולציה הסביבתית על מתחמי מסחר. במקביל, הוציאה החברה לפועל תוכנית התייעלות אנרגטית שהביאה לחסכון של 8% בצריכת האנרגיה. יעד המתחם הוא קיזוז פליטת הפחמן המגיע ב-2015 ל-15%, בעזרת נטיעת עצים. דיזנגוף סנטר החליט על דיווח וולונטרי למנגנון הדיווח והרישום של פליטות גזי החממה של משרד להגנת הסביבה, דבר המהווה פריצת דרך למתחם קמעונאי. הוצב קומפוסטר המפיק כל יום מאות ק"ג של זבל אורגני.
דיזנגוף סנטר החליט על יישום וולונטרי של חוק מחזור הפסולת האלקטרונית על ידי תחנת איסוף של עמותת "אקומיוניטי" – תאגיד חברתי למחזור ושימוש מחדש בפסולת אלקטרונית המעסיק ומכשיר בעלי מוגבלויות בשכר הוגן, וע"י הפרדת הפסולת לזרם של אריזות לפי סיווג.
מיזם משותף בין דיזנגוף סנטר לחברת ליבינגרין בשם "ירוק בעיר" – מתחם חקלאות עירונית, פועל במתחם שעל גג המבנה ובו סדנאות הדרכה לגידול ירקות בשיטה ההידרופונית, ללא ריסוס וללא אדמה. במתחם מערכות שונות ללימוד שיטת הגידול הייחודית. התוצרת נמכרת למסעדות שבדיזנגוף סנטר בכוונה לפתח את תחום הגידול המקומי.
בסוף מאי 2015, במסגרת יום מגוון הביולוגי הבינ"ל, הושק המרכז לדבוראות ביו-דינאמית בתל אביב. במסגרתו הוקמה חוות כוורות במתחם ונערכים ימי עיון, סדנאות וקורסים בנושא.
העסקה ישירה – עובדי הניקיון והאבטחה הועסקו בעבר כעובדי קבלן במקום, אך כיום הם מועסקים ישירות על ידי החברה לניהול של דיזנגוף סנטר. המרכז המסחרי חבר בקואליציה הארצית להעסקה ישירה.
במתחם נערכו אירועים חברתיים שונים, ביניהם: מרוץ Meatless Monday, פסטיבל מכירת בגדים יד שנייה המקדם את תפיסת השימוש החוזר בעולם האופנה ואירוע התרמת שיער לחולי סרטן.
פעילויות ואירועים > אירועים נוספים

במרכז הקניות נערכו לאורך השנים מופעים שונים של אמנים ישראליים שונים, ובהן הופעה של הפילהרמונית הישראלית, של אסף אמדורסקי, ירמי קפלן ומשינה.
בשנת 1983 נערכו במרכז הקניות "ירידי הקיבוצים" – ירידים בהם נמכרה תוצרת של קיבוצים שונים.
בשנת 1992 הביאו למרכז הקניון שתי משאיות מלאות בשלג מהחרמון על מנת להביא למבקרים במרכז חוויית חורף מושלגת.
בשנת 1993 הובאו למרכז הקניות עשרות תנינים מאתר חמת גדר שהסתובבו במרכז הקניות באזור מגודר.[דרוש מקור]
ההופעה של משינה בדיזנגוף סנטר בשנת 2016בשנת 1993, בעת ביקורו של מייקל ג'קסון בארץ, לרגל הופעה שערך, ביקש לבקר בסנטר. על מנת שלא יופרע על ידי המוני מעריציו נפתח מרכז הקניות במיוחד עבורו בשעות הלילה. בנוסף, ביקרו במרכז הקניות גם האמנים הבינלאומיים מדונה ורוד סטיוארט.
בתרבות

הסופרת תמר ברגר כתבה ספר בשם דיוניסוס בסנטר הסוקר את ההיסטוריה של המקום והקרקע עליו הוא הוקם. הספר עובד והוצג על ידי קבוצת התיאטרון רות קנר.
בשנת 2023 נעשה סרט תעודה בשם "סרט בסנטר" בבימויים והפקתם של קובי פרג' ומוריס בן מיור. שעוסק בהיסטוריה של המבנה עצמו ובראיונות עם עובדי המקום ואנשים שקשורים אליו.
ראו גם

ילדי סנטר
לקריאה נוספת

תמר ברגר, דיוניסוס בסנטר, הוצאת הקיבוץ המאוחד, 1998
הערות שוליים

↑  תושבי שכונת "נורדיה" בת"א חידשו המגע עם י. פדרמן, דבר, 5 בנובמבר 1963
↑  בעלי צריפים בשכונת נורדית טוענים לבעלות, דבר, 21 בדצמבר 1967
↑  "מעונות נורדיה" מבקשת צו פירוק נגד "דיזנגוף סנטר", דבר, 10 בספטמבר 1970
↑  בקשה לצו מניעה זמני נגד "מעונות נורדיה", מעריב, 1 בפברואר 1971
↑  שרית פוקס, "לב תל אביב נולד", מעריב, 14 בספטמבר 1979
↑  91 תלונות על הפרת צו הפסקת הבניה, דבר, 25 באוגוסט 1974
↑  פירצה בצו הפיקוח על הבנייה מונעת הפסקת העבודה, דבר, 4 באוגוסט 1974
↑  הופשרה בניית פרוייקטים גדולים, דבר, 16 ביוני 1975
↑  ענת אור‏, חפשו את חנות 325A, באתר וואלה, 26 ביוני 2006
↑  הספר "אוכלים אורבני", בהפקת דיזנגוף סנטר, 2012, עמוד 98
↑  פגישת עורכי ויקיפדיה עם עליזה טולדו, 16 בדצמבר 2012
1 2  מקלט אטומי בלב העיר – האגפים הסודיים של דיזנגוף סנטר, באתר "היסטוריה על המפה", 26 במאי 2012
↑  סמדר שמואלי וטל בן ברוך, השרפה בסנטר: שרשרת של מחדלים, באתר ynet, 1 במאי 2001
↑  הספר "אוכלים אורבני", בהפקת דיזנגוף סנטר, 2012, עמוד 44
↑  שירה מייקין, איך נהפך דווקא דיזנגוף סנטר ללונה פארק למחבקי עצים?, באתר הארץ, 27 בדצמבר 2021
↑  ירוק בעיר - מתחם חקלאות עירונית
| --- | --- |
בקרת זהויות :  NLI: 987007287919805171  LCCN: n2009054970  VIAF: 151503919   WorldCat (עם VIAF): 151503919 
דיזנגוף סנטר בשעת לילה, מבט מצפון
דיזנגוף סנטר לאחר הפיגוע במקום, 1996
עטלף במערה החשמלית
שוק האוכל בימי שישי בדיזנגוף סנטר
אבוקדו

| אבוקדו |
| --- | --- |

מצב שימור
 conservation status: least concern ללא חשש (LC)‏
מיון מדעי
ממלכה:: צומח
מערכה:: בעלי פרחים
מחלקה:: דו-פסיגיים קדומים
סדרה:: עראים
משפחה:: עריים
סוג:: Persea
מין:: אבוקדו
שם מדעי
 Persea americana ‏מילר, 1768
תחום תפוצה

אָבוֹקָדוֹ (שם מדעי: Persea americana) הוא עץ פרי סובטרופי ירוק-עד ממשפחת העריים, ולו כ-15 זנים. מוצאו של האבוקדו במרכז אמריקה, משם הפיצו אותו הספרדים, בתחילה לאמריקה הדרומית, ובהמשך לאפריקה וחלקים מאסיה. לארצות הברית הגיע האבוקדו רק בתחילת המאה ה-20.
גובהו של עץ אבוקדו בר יכול להגיע ל-15 מטר. הזן המתורבת קטן ממנו, ירוק-עד ובעל תפרחת לבנה. קטיף האבוקדו נעשה ידנית או כקטיף ממוכן באמצעות אפרון, אשר בעזרתו ניתן להגיע אל הפירות הצומחים בגבהים. מטעי אבוקדו נפוצים כיום במקסיקו, פרו, צ'ילה, ארגנטינה, ברזיל, ארצות הברית (פלורידה וקליפורניה), קניה, דרום אפריקה, אוסטרליה, ניו זילנד, ספרד וישראל.
נהוג לאכול את האבוקדו חי כשהוא רך. אבוקדו פתוח אינו נשמר, גם במקרר, ונוטה להשחיר. בישראל נמכרים ממרחי אבוקדו עם חומר משמר. מכיוון שהאבוקדו הרך נימוח וצורתו מתקלקלת, כמו גם קליפתו הנרקבת בקלות, הפרי בדרך כלל נמכר כשהוא עדיין קשה, והוא מתרכך תוך ימים אחדים. לשם הבשלת האבוקדו, ניתן לשמור אותו עטוף בנייר או בקרטון ביחד עם בננות או תפוחים. אלו מפרישים אתן, המאיץ את תהליך ההבשלה של הפרי. ככלל, פרי האבוקדו אינו מבשיל על העץ, אלא רק אחרי קטיפתו.
המאכל המקסיקני גואקמולה, שמקורו אצטקי עשוי מפרי האבוקדו.
האבוקדו משמש גם בתעשיית הקוסמטיקה לייצור תכשירי שיער כשמפו וקרמים טבעיים לעור, וזאת בשל אחוז השומן הגבוה בפרי.
אטימולוגיה

שמו של האבוקדו בא מהשפה האצטקית, שבה קוראים לו "ahuacatl" משמעות המילה יכולה להיות גם אֶשֶׁךְ, כנראה בגלל הדמיון בצורה והאמונה שהפרי נותן סגולות מיניות. בספרדית קוראים לפרי aguacate, אך ברוב השפות הוא מכונה אבוקדו.
צמח ופרי האבוקדו

| --- | --- |
 ערך תזונתי ל-100 גרם
 
 מים:  73.23 ג'
 
 קלוריות:  160 קק"ל
 
 חלבונים:  2 ג'
 פחמימות:  8.53 ג'
 פחמימות זמינות:  5 ג'
 שומן:  14.66 ג'
 שומן רווי:  2.12%
 שומן חד בלתי רווי:  9.7%
 שומן רב בלתי רווי:  1.8%
 כולסטרול:  0 מ"ג
 
 ויטמינים:  ‏
  ‑ ויטמין A:  7 מק"ג
  ‑ ויטמין B1:  0.067 מ"ג
  ‑ ויטמין B2:  0.130 מ"ג
  ‑ ויטמין B3:  1.738 מ"ג
  ‑ ויטמין B6:  0.257 מ"ג
  ‑ ויטמין C:  10 מ"ג
 
 ברזל:  0.55 מ"ג
 סידן:  12 מ"ג
 אשלגן:  485 מ"ג
 נתרן:  7 מ"ג
 סיבים תזונתיים:  6.7 ג'
 
 מקור: משרד החקלאות של ארצות הברית
צמח האבוקדו הוא חד-ביתי, ופרחיו קטנים ודו-מיניים. לאבוקדו אין יכולת האבקה עצמית, שכן החלק הנקבי והחלק הזכרי באותו פרח אינם מבשילים בו-זמנית. לכן עץ יחיד בדרך כלל לא יניב פרי, אלא אם כן יש בסביבתו עוד עצים. בדרך כלל במטעי אבוקדו נעשים מאמצים להגביר את סיכויי ההפריה על ידי שימוש בדבורים.
קליפתו של פרי האבוקדו היא בשרנית, וצבעה ירוק או שחור. ציפתו (החלק הבשרני בפרי) צהובה-ירקרקה, רכה, עתירת שומן, חלבונים וויטמינים B, A ו-C. גלעינו של האבוקדו יחיד וקשה. האבוקדו פורח בדרך כלל באביב והפרי מבשיל בחורף. השמן המופק מהפרי משמש בתעשיית התמרוקים. לצמח תפרחות רבות, וכל אחת מורכבת ממאות פרחים. ההאבקה אינה עצמית מאחר שהצלקת והאבקנים אינם מבשילים יחד אלא בהפרש של מספר ימים.
זני אבוקדו

ישנם שלושה סוגי כנה של אבוקדו:
כנה מקסיקנית: מתאימה לאקלים סובטרופי קריר ויבש, רגישה למליחות במי ההשקיה; פרי קטן יחסית וקליפה דקה.
כנה גוואטמלית: מתאימה לאקלים סובטרופי; פרי בינוני וקליפה עבה.
כנה מערב הודית: מתאימה לאקלים טרופי לח וחם; אינה רגישה למליחות במי ההשקיה ופירותיה גדולים מאוד יחסית, אך באיכות ירודה.
זני אבוקדו > זנים נפוצים

| שם לועזי | תעתיק עברי | צורה | קליפה | גדל בישראל | טעם | קל לקילוף | הערות |
| --- | --- | --- | --- | --- | --- | --- | --- |
| Ardith | ארדיט | עגול-אליפטי |  | כן מסוף ינואר | *** | לא |  |
| Bacon | בקון | אליפטי | דקה, ירוקה, חלקה  עם ההבשלה הירוק מתכהה מעט |  | * | לא |  |
| Fuerte | פוארטה | אליפטי | דקה ירוקה חלקה  עם ההבשלה נשארת ירוקה | כן מבשיל באמצע נובמבר | *** | כן |  |
| Gwen | גווין | אליפטי | מחוספסת ירוקה עבה וגמישה הצבע הירוק עמום יותר לאחר ההבשלה |  | *** דומה להאס | כן |  |
| Hass | האס | אגסי אליפטי | מחוספסת עבה וגמישה ירוקה-שחורה כאשר הפרי בשל | כן מבשיל באמצע אוקטובר | *** | כן | הזן הנפוץ בעולם |
| Lamb Hass | למב האס | אליפטי | כמו האס |  | *** טעם אגוזי | כן | פיתוח של האס, מבשיל מאוחר יותר |
| Nabal | נבאל | עגול |  | כן | ** | כן |  |
| Pinkerton | פינקרטון | אגסי | ירוקה בעובי בינוני מחוספסת קלות ירוק כהה לאחר ההבשלה | כן מבשיל 20 בנובמבר | *** | כן | הכלאה של האס |
| Reed | ריד | עגול | ירוקה עבה מחוספסת קלות  עם ההבשלה נשארת ירוקה | כן מבשיל באפריל עד יולי | *** | כן |  |
| Ryan | ראיין | אגסי |  |  | * |  |  |
| Zutano | זוטאנו | אליפטי | ירוקה-צהבהבה דקה ומבריקה   צבע נשאר כאשר הפרי מבשיל |  | * טעם עדין | לא |  |
|  | גליל | מוארך | ירוקה ומבריקה | כן מבשיל 20 באוגוסט |  |  | פותח במערב הגליל, בשוק מ-1999 |
| Cocktail | קוקטייל | מוארך וצר | ירוק זית (דק וניתן לאכילה) |  | *** | כן | אבוקדו ללא גלעין. גדל בספרד. |
| Edranol | אדראנול | אגסי |  |  | *** טעם עדין | כן |  |
| Ettinger | אטינגר | אליפטי צר | דקה ירוקה חלקה | כן  מבשיל 20 בספטמבר | ** | לא | פיתוח ישראלי מהזן פוארטה |
|  | טיג | אליפטי | דקה ירוקה מבריקה חלקה | כן 10 באוגוסט |  |  |  |
אבוקדו בישראל

בתחילת המאה ה-20 ניסתה חברת פיק"א לאקלם את האבוקדו בארץ ישראל, אך גידולו כגידול מסחרי החל רק בתחילת שנות ה-60 של אותה מאה.
עצי האבוקדו הראשונים הובאו לארץ ישראל בשנת 1920 על ידי נזירים ממנזר השתקנים בלטרון. העצים המורכבים הראשונים הובאו בתחילת שנות ה-20 של המאה ה-20 וניטעו באדמות בית הספר החקלאי "מקוה ישראל".
בישראל מגדלים זנים שונים של אבוקדו בהתאם לסוגי הקרקעות והאקלים באזורים השונים. האבוקדו נחשב כיום בישראל לפרי היצוא השני בחשיבותו אחרי ההדרים. האבוקדו הישראלי זוכה לפופולריות רבה בשוקי אירופה, ובייחוד בגרמניה ובצרפת.
אבוקדו בישראל > זני אבוקדו בישראל

לאבוקדו מספר זנים, בישראל מגדלים את הזנים הבאים:
אטינגר, זן מקדים גדול בעל קליפה דקה מאוד, ירוקה חלקה ומבריקה. צורתו אגסית ואיכותו בינונית. נקטף מסוף ספטמבר ועד אמצע דצמבר.
פוארטָה, זן של אמצע העונה, מחוספס, קליפתו דקה בצבע ירוק-עמום, צורתו אגסית ואיכותו טובה. נקטף מאוקטובר ועד מרס.
האס, מזני המחצית השנייה של עונת הקטיף, בעל טעם אגוזי. קליפתו מחוספסת וגבשושית ונוטה לשחור בזמן ההבשלה, ואיכותו מעולה. נקטף מינואר ועד מאי.
פינקרטון, זן של אמצע העונה, מחוספס וצבעו ירוק כהה, נפוץ במטעים של עמק הירדן.
גליל, מבשיל בסוף אוגוסט. צורתו מוארכת וצרה. לעיתים, ממליצה מועצת הצמחים שלא לקנות את הפרי לפני העונה הרשמית כיוון שאז לא יצליח להבשיל כהלכה.
נבאל וריד, זני סוף העונה, עגולים כדוריים וגדולים. הזן ריד מחזיק מעמד על העצים כל הקיץ, ובמשטר השקיה נכון ניתן לשמור עליו, על העץ, עד חודש ספטמבר.
בשנים האחרונות שוקדים בכירי ענף האבוקדו בישראל לשלב בין זנים מקדימים מאוד לבין זנים מאחרים. בישראל נטועים כ-55 אלף דונם אבוקדו, והיבול השנתי הוא בין 60 ל-120 אלף טון.
אבוקדו בישראל > האבוקדו על פי ההלכה

על פי ההלכה, על האבוקדו מברכים בברכה ראשונה בורא פרי העץ, אלא אם הוא מרוסק לגמרי, שאז ברכתו ברכת שהכל נהיה בדברו. בברכה אחרונה מברכים ברכת בורא נפשות.
אבוקדו בישראל > האבוקדו באומנות בישראל

בנובמבר 1967, הכריזה "המועצה לייצור ולשיווק של פירות" על תחרות גילוף גלעין אבוקדו נושאת פרסים.
ראו גם

שמן אבוקדו
גואקמולה
מלחמת האבוקדו
מרק אבוקדו
עוגת אבוקדו
ביאורים

↑  ברבים: אָבוֹקָדוֹאִים צורות מיושנות:
אבוקדה ואבוקדות
הערות שוליים

↑  אבוקדו באתר הרשימה האדומה של IUCN
↑  פומלה או פומלו?, באתר האקדמיה ללשון העברית, ‏16 בפברואר 2021
↑  מחירים סיטונים של ירקות, פירות ועופות, הארץ, 8 בדצמבר 1960
↑  במילונים אחדים ובהם אבן־שושן 2003 ורב־מילים, הובאה הצורה 'אָבוֹקָדוֹת'
↑  אבוקדו, באתר משרד החקלאות ופיתוח הכפר
↑  ĀHUACA-TL avocado; testicle / fruta conocida, o el campañón (M), ahuacate, fruta conocida (R) [Source: Frances Karttunen, An Analytical Dictionary of Nahuatl (Norman: University of Oklahoma Press, 1992), 7.]
↑  תמונת שוק - אבוקדו: סקירה של מקורות ההספקה העיקריים בשוק העולמי (עמ' 27), ‏דצמבר 2006
↑  מועצת הצמחים: אל תקנו אבוקדו בוסר מסוג גליל, באתר הפורטל לחקלאות טבע וסביבה, ‏25.07.2018
↑  שוב: מועצת הצמחים מזהירה לא לקנות אבוקדו מזן גליל, באתר ‏מאקו‏, 25 ביולי 2018
1 2  מה מברכים על אבוקדו, באתר דין - שאל את הרב, ‏2016-05-03
↑  עיתון למרחב, גיליון 4150, גלעין האבוקדו מכריז על תחרות גילוף, באתר הספרייה הלאומית של ישראל, למרחב, ‏27 נובמבר 1967
| --- | --- |
בקרת זהויות :  NLI: 987007282448105171  LCCN: sh85010549  NDL: 00560044 
מטע אבוקדו
אבוקדו מזן האס בשוק ואדי ניסנאס
סלט אבוקדו
אנטי-מטבוליט

סכמה של מבנה כימי: חומצה פולית למעלה, מטטרקסן למטה
אנטי-מטבוליט הוא כימיקל המעכב את השימוש במטבוליט. חומרים אלה דומים לרוב במבנה הכימי למטבוליט שהם מפריעים לו, כגון חומרים המפריעים לשימוש בחומצה הפולית (ויטמין B9) הקרויים אנטיפולטים, ועל ידי כך גורמים לעיכוב תחרותי (אנ'). לנוכחות של אנטי-מטבוליטים יכולה להיות השפעת רעילות על תאים, על ידי עצירת צמיחה וחלוקה, ומשמשות בתהליכי כימותרפיה למיגור מחלת הסרטן ומלות אוטו-אימוניות שונות.
סוגי אנטי-מטבוליטים > אנלוגים המפריעים לסינתזה של חומצות גרעין

אננטי-מטבוליטים עשויים להיות בעלי פעילות אנטיביוטית אנלוגים המפריעים לסינתזה של חומצות גרעין, פועלים על התאים הסרטניים על ידי עיכוב הסינתזה של ה-DNA ועל ידי כך מונעים מהם לגדול ולהתרבות. הם נקשרים למולקולות DNA ומונעים סינתזת RNA, שלב מפתח ביצירת חלבונים הנחוצים להישרדות תאי הסרטן. אנטיביוטיקה נגד גידולים היא סוג של תרופה אנטי-מטבוליטית ספציפית.
סוגי אנטי-מטבוליטים > אנלוגים המפריעים לסינתזה של חומצות גרעין > אנטיביוטיקה: אנתרציקלינים אנטי-סרטניים

אנתרציקלינים (Anthracycline) הם אנטיביוטיקה אנטי-גידולית המפריעים לאנזימים המעורבים בהעתקת DNA במהלך מחזור התא. דוגמאות לאנתרציקלינים:
דאונורוביצין (Daunorubicin)
דוקסורוביצין (Doxorubicin) (Adriamycin®)
אפירוביצין (Epirubicin)
אידרוביצין (Idarubicin)
סוגי אנטי-מטבוליטים > אנלוגים המפריעים לסינתזה של חומצות גרעין > אנטיביוטיקה אנטי-סרטניים

אקטינומיצין (Dactinomycin)
בלאומיצין
מיטומיצין
מיטוקסנטרון
סוגי אנטי-מטבוליטים > אנטי-פולטים

אנטי-פולטים (אנ') הם כימיקלים החוסמים את פעולות החומצה הפולית (ויטמין B9) הנחוצה לבניית DNA ולאפשר לתאים לצמוח.
פמטרקסד (Alimta®) (Pemetrexed) נוגד חומצה פולית וסינתזה של DNA, נועד לטיפול בסרטן הריאה ובסרטן המזותליום.
פוטוטרקסט (Phototrexate) אנלוג כימי של מטוטרקסט, נוגד חומצה פולית בקונפיגורציה הכימית cis (אנ').
סוגי אנלוגים המפריעים לסינתזה של חומצות גרעין

אנלוגים של בסיס - מבנים שיכולים להחליף נוקלאו-בסיסים רגילים בחומצות הגרעין. המולקולות של האנלוגים דומות מבחינה מבנית לרכיבים הבסיסיים של ה-DNA ההכרחי להתרבות תאים, כך שניתן להחליף בהם את המבנים הנדרשים. מכיוון שהמולקולות שונות מעט מהבסיסים הרגילים' לאחר שילובן בסינתזה של ה-DNA, ייצור ה-DNA נעצר והתא מת.
אנלוגים לפורין - מחקים את המבנה של פורינים מטבוליים ומשולבים בבסיסים אדנוזין וגואנין של ה-DNA. דוגמאות של תכשירים אלה: Azathioprine, Thiopurine ו-פלודרבין.
אנלוגים לפירימידין - מחקים את המבנה של פירימידינים מטבוליים/ הבסיסים הקטנים יותר המשולבים ב-DNA כציטוזין ותימין. דוגמאות של תכשירים: 5-Fluorouracil, Gemcitabine ו־Cytarabine
אנלוגים לנוקלאוזידים (Nucleoside) - חלופות המורכבות מאנלוג חומצת-גרעין בתוספת סוכר. באנלוגים אלה ניתן לשנות את הבסיס או את מרכיב הסוכר. הם דומים מספיק למולקולות המשמשות לבניית DNA תאי, כך שהן משולבות על ידי התא לתוך ה-DNA שלו, אבל שונות מספיק כדי לגרום לעצירת צמיחת התא.
אנלוגים לנוקלאוטידים - חלופות נוקלאוטידים המורכבות מחומצת גרעין, סוכר ו-1–3 פוספטים. המשמעות היא שהמולקולות הללו נראות בדיוק כמו החלקים המשמשים לבניית DNA בתא וניתן לשלב אותם ב-DNA של התא הגדל. עם זאת, מכיוון שהם אנלוגים ולכן שונים מעט מנוקלאוטידים רגילים, ועל ידי כך ניגרמת עצירת הצמיחה של התא ולמותן
תרופות לטיפול בסרטן ומחלות אוטו-אימוניות

אנטי-מטבוליטים יכולים לשמש לטיפול במחלת הסרטן, בהיותם מפריעים לייצור DNA וכתוצאה מכך מפריעים לחלוקת תאים וצמיחת הגידול. מכיוון שתאי הסרטן מבלים יותר זמן בחלוקה מאשר תאים נורמליים, עיכוב חלוקת התאים פוגע בתאי הגידול יותר מאשר בתאים אחרים. תרופות נוגדות מטבוליטים משמשות בדרך כלל לטיפול בסוגי סרטן שונים: לוקמיה, סרטן השד, סרטן השחלות, סרטן מערכת העיכול, סרטן הריאה, וסוגים נוספים של סרטן. במערכת הסיווג הכימי האנטומי-תרפויטי תרופות אנטי-מטבוליטיות לסרטן מסווגות תחת הקבוצה L01B. אנטי-מטבוליטים פוגעים בדרך כלל בתהליך שכפול ה-DNA, בין אם על ידי שילוב של נוקלאוטידים שעברו שינוי כימי או על ידי דלדול אספקת מולקולות הדסאוקסי-נוקלאוטידים (אנ') הדרושים לשכפול ה-DNA והתרבות התאים.
הטיפול הכמוטרפי באנטי-מטבוליטים לעיתים מסתמך על טיפול משולב של יותר מתרופה אחת, טיפול המכונה Multiagent therapy. לטיפול המשולב יש לעיתים יתרונות על פני טיפול באנטי-מטבוליט יחיד. כמו כן, הטיפול באנטי-מטבוליטים עשוי להיות משולב עם טיפולים אנטי סרטניים אחרים
5- פלואוראורציל (5-FU) לטיפול בסוגי סרטן שונים: סרטן המעי הגס, סרטן הוושט, סרטן הקיבה, סרטן הלבלב, סרטן השד וסרטן צוואר הרחם
מרקפטופורין (Mercaptopurine) לטיפול בלוקמיה ומחלות אוטו-אימוניות כגון מחלת קרוהן.
קפציטבין (Capecitabine) (Xeloda®) לטיפול בסרטן השד, סרטן הקיבה וסרטן המעיים.
ציטרבין (Ara-C®) לטיפול בלוקמיה מיאלואידית חריפה.
פלוקסורידין (Floxuridine) לאחר הזרקה הופך ל-Fluorouracil ומעכב סינתזה של חומצות גרעין ועל ידי כך מעכב התחלקות של תאים סרטניים. משמש לטיפול בסוגי סרטן שונים: סרטן המעי הגס, סרטן הוושט, סרטן הקיבה, סרטן הלבלב, סרטן השד וסרטן צוואר הרחם. כמשחה היא בשימוש עבור קרנת עור אקטינית וקרצינומה של תאי בסיס.
פלודרבין לטיפול בלוקמיה ולימפומה.
גמציטבין (Gemzar®) (Gemcitabine) לטיפול בסרטן שלפוחית השתן, סרטן הלבלב, הריאה, סרטן השד, סרטן השחלות, סרטן האשכים.
הידרוקסיקרבמיד מעכב את האנזים ריבונוקלאוטיד רדוקטזה (אנ') האחראי לסינתזה של DNA, נועד טיפול באנמיה חרמשית, תרומבוציטמיה ראשונית, לוקמיה מיאלואידית כרונית וסרטן צוואר הרחם.
מתוטרקסט נוגד חומצה פולית, נועד לטיפול סרטן השד, סרטן שלפוחית השתן וגידולים סרטניים בשלד ובמספר סוגי לוקמיה. נועד גם לסיום היריון חוץ-רחמי, ולטיפול במחלות אוטואימוניות כגון, פסוריאזיס, מחלת קרוהן, ודלקת מפרקים שגרונתית.
תופעות לוואי

במרבית המקרים, טיפול באנטימטבוליטים גורם לתופעות לוואי, כגון, עייפות, חולשה, בחילות, הקאות, שלשולים, איבוד תיאבון וכתוצאה מזה ירידה במשקל, נשירת שער, דלקות בחלל הפה.
ארמין סינאנצ'ביץ'

ארמין סינאנצ'ביץ' (בסרבית: Армин Синанчевић; נולד ב-14 באוגוסט 1996) הוא אתלט סרבי, סגן אלוף אירופה (מינכן 2022) בהדיפת כדור ברזל.
ביוגרפיה > 2019

באליפות העולם שנערכה בדוחה שבקטר באוקטובר לא הצליח לקבוע תוצאה בגמר הדיפת כדור ברזל, לאחר שבשלב המוקדמות קבע שיא אישי חדש של 21.51 מטר.
ביוגרפיה > 2021

באליפות אירופה באולם שנערכה בטורון שבפולין במרץ סיים במקום שישי בהדיפת כדור ברזל בתוצאה של 20.74 מטר.
באולימפיאדת טוקיו שנערכה באוגוסט סיים במקום שביעי בהדיפת כדור ברזל בתוצאה של 20.89 מטר.
ביוגרפיה > 2022 > אלוף משחקי הים התיכון

במשחקי הים התיכון שנערכו באוראן שבאלג'יריה ביוני-יולי זכה במדליית זהב בהדיפת כדור ברזל בשיא תחרות חדש של 21.29 מטר.
ביוגרפיה > 2022 > סגן אלוף אירופה

באליפות אירופה שנערכה במינכן שבגרמניה באוגוסט זכה במדליית כסף בהדיפת כדור ברזל בתוצאה של 21.39 מטר, אחרי פיליפ מיאלייביץ' מקרואטיה (21.88 מטר) ולפני תומאש סטאנק מצ'כיה (21.26 מטר).
ביוגרפיה > 2023

באליפות אירופה באולם שנערכה באיסטנבול שבטורקיה במרץ לא הצליח לקבוע תוצאה במוקדמות הדיפת כדור ברזל.
באליפות העולם שנערכה בבודפשט שבהונגריה באוגוסט סיים במקום תשיעי בהדיפת כדור ברזל בתוצאה של 20.78 מטר.
ביוגרפיה > 2024

באליפות אירופה שנערכה ברומא שבאיטליה ביוני לא הצליח לקבוע תוצאה במוקדמות הדיפת כדור ברזל.
באולימפיאדת פריז שנערכה באוגוסט סיים במקום 24 בהדיפת כדור ברזל בתוצאה של 19.31 מטר.
שיאים אישיים > אצטדיון

הדיפת כדור ברזל: 21.88 מטר (2021), שיא סרביה
שיאים אישיים > אולם

הדיפת כדור ברזל: 21.25 מטר (2021), שיא סרביה
הערות שוליים

↑  Javna medijska ustanova JMU Radio-televizija Vojvodine, Sinančeviću zlato, Kolašincu srebro u bacanju kugle na Mediteranskim igrama, JMU Radio-televizija Vojvodine (בסרבית לטינית)
| --- | --- |
בקרת זהויות :  World Athletics: 14709517
אנרגיה ירוקה

אנרגיה ירוקה הוא כינוי כללי לסוגי אנרגיה אשר אינם מזהמים את הסביבה הטבעית. זאת בניגוד לתהליך הנפוץ ביותר של הפקת אנרגיה - בעזרת דלקים מאובנים (כגון פחם, נפט וגז טבעי), אשר גורם לזיהום הסביבה ולפליטת פחמן דו-חמצני ותורם להגברת אפקט החממה.
הגדרה

קיימות מספר הגדרות למושג אנרגיה ירוקה הכוללים הגדרות אלטרנטיביות ל"אנרגיה מתחדשת":
אנרגיה המופקת ממקורות שאינם מייצרים מזהמים באופן ישיר (אנרגיה סולארית, אנרגיית רוח, אנרגיה גרעינית, אנרגיית מים).
אנרגיה המיוצרת ממקורות שנחשבים ידידותיים לסביבה (אנרגיה סולארית, הידראולית, ביומסה או אנרגיית רוח).
אנרגיה המופקת ממקורות המייצרים כמויות נמוכות של זיהום.
אנרגיה שמופקת ומשתמשת באמצעים אשר השפעתם הסביבתית נמוכה.
מקורות האנרגיה הירוקה מזהמים במידה פחותה ונחשבים יחסית ידידותיים לסביבה, ולכן הם מוגדרים כ"טכנולוגיות נקיות".
המונח "אנרגיה חלופית" משמש לעיתים לתאר אנרגיה מתחדשת. המונח מתייחס לאנרגיה שאינה מזהמת ומקורה אינו מעולם הדלקים המאובנים.
מקורות אנרגיה ירוקה

אנרגיה ירוקה כוללת תהליכי אנרגיה טבעיים שלא פולטים כלל פחמן דו-חמצני בעת הפקת החשמל:
אנרגיה מתחדשת:
פירוק אנארובי
אנרגיית מים
אנרגיה גרעינית
אנרגיית גל
אנרגיית גאות
אנרגיית רוח
אנרגיה סולארית
אנרגיה גאותרמית
דלק ביולוגי (ביודלק):
אתנול
ביודיזל
אף על פי שאנרגיות אלה לא פולטות פחמן דו-חמצני, לכל אחת מהן יש חסרונות. לדוגמה, אנרגיה סולארית ואנרגיית רוח דורשות שטח רב לייצור האנרגיה, ופוגעות במרחב המחיה של חיות בר. לעיתים קרובות חוות רוח פוגעות בציפורים ואף מביאות למותן. בנוסף, חציבת החומרים לייצור הלוחות הסולאריים מזהם במיוחד, והצורך להחליף לוח סולארי אחרי 20 שנות פעילות בערך מוביל לזיהום מוגבר.
אנרגיה ירוקה בישראל

בישראל נעשים מגוון שימושים בגורמי אנרגיה ירוקה. עם זאת, מספר הפרויקטים בתחום זה במדינת ישראל נמוכים יחסית לנעשה במדינות אחרות והמדינה ממשיכה לשים את רוב מקורות האנרגיה שלה בדלקים מאובנים. בשנת 2008 החלה המדינה לתקן תקנות המעודדות שימוש באנרגיה סולרית ואף יצאה במכרז להקמת תחנות כוח כאלה בנגב.
אנרגיה ירוקה בישראל > אנרגיה סולרית

בישראל נעשה שימוש במספר טכנולוגיות שמייצרות אנרגיה סולרית:
אנרגיה ירוקה בישראל > אנרגיה סולרית > אנרגיה סולרית תרמית

דוד שמש: מתקן חימום למים באמצעות אנרגיה סולרית. על־פי החוק הישראלי כל בית חדש שנבנה חייב להיות מצויד בקולטי שמש, ואכן כ־95% מבתי האב משתמשים בדוד שמש לחימום המים ובכך חוסכים כ־3-4 אחוז מתצרוכת החשמל.
מגדל השמש שנבנה במכון ויצמן למדע נועד לאסוף קרינת שמש משטח גדול, וזאת בעזרת מספר רב של הליוסטטים המרכזים את אור השמש אל קולט שנמצא בראש מגדל. הקולט מחמם אוויר דחוס המניע טורבינה.
ארובת שרב הרעיון מבוסס על בניית ארובה גבוהה במקום חם, יבש, וקרוב לים, בצורת צינור אנכי, בגובה של כקילומטר וברוחב של כחמש מאות מטרים. מי ים נשאבים לראש המגדל ומרוססים על האוויר החם שמתקרר ונע מטה במהירות של עד כ-80 קמ"ש, ומניע טורבינות לייצור חשמל, כאשר הוא יוצא דרך פתחים מיוחדים שבבסיס המגדל.
אנרגיה ירוקה בישראל > אנרגיה סולרית > אנרגיה סולרית פוטו-וולטאית

פאנלים סולריים הממירים ישירות את קרינת השמש לחשמל. בדרך כלל החשמל יכול להזין לא רק את הצרכן שהתקין אלא יש אפשרות להזין את רשת החשמל והצרכן מזוכה בהתאם לכמות החשמל שסיפק. ישנן מערכות שבהן החשמל נאגר בסוללות לשימוש מאוחר יותר.
אנרגיה ירוקה בישראל > אנרגיית רוח

בישראל הוקמו טורבינות רוח בגולן ברכס חזקה, ליד היישוב אלוני הבשן ובגלבוע ליד היישוב מעלה גלבוע. טורבינות אלה מספקות פחות מאחוז מצריכת החשמל בישראל. יש חילוקי דעות באשר לפוטנציאל של אנרגיה זו בישראל אך בכל מקרה לישראל אין פוטנציאל רוח גבוה יחסית למדינות אחרות.
אנרגיה ירוקה בישראל > אנרגיה הידרואלקטרית

אנרגיה הידרואלקטרית היא אנרגיה חשמלית הפועלת בעזרת אנרגיית תנועה של מים שנופלים ממקום גבוה (בדרך כלל מסכר או ממפל גבוה) מאוד שמסבבים גלגל שיניים גדול שיוצר תנועת סיבוב של הטורבינה ושל המגנט בתוך סליל נחושת שיוצר אנרגיה חשמלית. נכון להיום, אין כמעט תחנות הידרואלקטרית בישראל ובמזרח התיכון. בישראל הנהר החזק ביותר בישראל הוא נהר הירדן והוא לא מספיק חזק כדי להפעיל תחנה כזו, ולכן זה לא יעיל ולא משתלם כספית לבנות תחנות הידרואלקטריות בישראל. בארץ ישראל פעלה תחנת חשמל הידרואלקטרית בנהריים שפעלה מיוני 1932 עד לכיבושה על ידי הלגיון של עבר הירדן ב-1948. במקום קיים כיום מרכז מבקרים המציג את ההיסטוריה של המקום. רעיון נוסף של אנרגיה הידרו-אלקטרית בישראל נקרא תעלת הימים. בשל הפרשי הגובה בין הים התיכון, או ים סוף, לים המלח, ניתן לנצל את הפרשי הגובה להפקת חשמל הידרואלקטרי. מספר מיזמים לפיתוח תעלת הימים נחסמו בשל שיקולים פוליטיים.